গত ২৯ জুলাই বিমানবন্দর সড়কে জাবালে নূর পরিবহনের বাসের চাপায় ২ শিক্ষার্থী হত্যা ও ১০/১২ জনের মারাত্মক আহতের ঘটনায় স্কুলকলেজের সকল শিক্ষার্থী ন্যায়বিচারের দাবিতে সোচ্চার হয় এবং রাজপথে বিক্ষোভ প্রদর্শন করে। ফিটনেসবিহীন গাড়ি ও লাইসেন্সছাড়া ড্রাইভারদের খুঁজে বের করে পুলিশে দেয়। এতে শৃঙ্খলারক্ষায় সহযোগিতা হয়। এমতাবস্থায় যখন প্রধানমন্ত্রী শিক্ষার্থীদের সব দাবি মেনে নিয়ে তাদের ক্লাসে ফেরার আহ্বান জানান, তখন শিক্ষার্থীদের বিভ্রান্ত করতে মহল বিশেষ অপতৎপরতায় লিপ্ত হয় বলে উদ্বেগজনক খবর পাওয়া যায়। এরই মধ্যে নিরাপদ সড়কের দাবিতে আন্দোলনকারী রাইয়ান নামক এক ছাত্রকে গত ৩ জুলাই সকাল ৭ টায় পুলিশের পোশাক পরা কয়েকজন এসে বাসা থেকে তুলে নিয়ে যায় বলে অভিযোগ ওঠে। এসময় রাইয়ানকে উদ্দেশ করে বলা হয়, ‘বিচার চাইছো তো, চলো বিচার করছি।’ ছেলেটি খিলগাঁও সরকারি কলোনি কলেজের উচ্চমাধ্যমিক ২য় বর্ষের ছাত্র। বাসা যাত্রাবাড়ির কাজলা। আমরা জানি না ওর ভাগ্যে কী ঘটেছে।